google/wiki40b huggingface dataset:
Juan Mata

Klubová kariéra

Hral za rezervný tím Realu Madrid. V roku 2007 odišiel do klubu Valencia CF.

Chelsea FC

Z Valencie ho v roku 2011 kúpil londýnsky klub Chelsea FC za 23,5 milióna libier.
31. augusta 2012 nastúpil v Monaku v základnej zostave Chelsea na zápas o európsky Superpohár, v ktorom sa stretávajú víťaz Ligy majstrov a Európskej ligy, proti španielskemu Atléticu Madrid, Hral do 81. minúty, ale porážke 1:4 spoločne so svojimi spoluhráčmi zabrániť nedokázal. 25. septembra 2012 v zápase anglického ligového pohára proti Wolverhamptonu Wanderers strelil gól, Chelsea zvíťazila 6:0.
Do jarného šesťnásťfinále Európskej ligy 2012/13 bol Chelsea vylosovaný český klub AC Sparta Praha, Mata nastúpil 14.februára 2013 v Prahe v základnej zostave, anglický celok zvíťazil 1:0 gólom mladého brazílskeho futbalistu Oscara. O týždeň neskôr sa Mata predstavil v odvete na Stamford Bridge, Sparta dlho viedla 1:0, ale gól Edena Hazarda v druhej minúte nadstaveného času znamenal postup Chelsea do osemfinále Európskej ligy. Nakoniec s Chelsea postúpil až do finále súťaže proti Benfice Lisabon. 15. mája 2013 oslavoval so spoluhráčmi titul v Európskej lige po víťazstve 2:1 vo finále nad Benficou Lisabon.
V závere sezóny 2012/13 bol zaradený do jedenástky roka Premier League (Premier League Team of the Year). 19. mája 2013 v poslednom ligovom kole Premier League 2012/13 strelil gól v zápase s Evertonom, Chelsea zvíťazila 2:1, so ziskom 75 bodov skončila na treťom mieste a definitívne si tak zabezpečila účasť v Lige majstrov 2013/14.
V sezóne 2013/14 po príchode trénera Josého Mourinha nedostával toľko príležitostí, tréner preferoval iných hráčov. Veľký záujem o neho prejavil v januári 2014 konkurenčný Manchester United FC, ktorý zháňal posilu do stredového radu a bol ochotný ponúknuť 37 miliónov libier.

Manchester United

Transfer do Manchestru United sa nakoniec uskutočnil, suma 37 miliónov libier bola najvyššia v histórii prestupov manchesterského klubu, prekonala 30,75 milióna libier z roku 2008 za príchod bulharského útočníka Dimitara Berbatova. Debutoval 28. januára v ligovom zápase proti waleskému tímu Cardiff City FC, v ktorom si pripísal asistenciu na gól. Manchester United vyhral 2:0.

Mládežnícke reprezentácie

V lete 2012 bol napísaný na súpisku pre Letné olympijské hry 2012 v Londýne. Španielsko (ktoré malo na súpiske aj hráčov z A-mužstva) tu bolo po víťazstve na Eure 2012 najväčším favoritom, ale po dvoch prehrách 0:1 (s Japonskom a Hondurasom) a jednej remíze s Marokom (0:0) vypadlo prekvapivo už v základnej skupine D. Mata odohral všetky tri stretnutia svojho tímu.

A-mužstvo

V A-mužstve Španielska debutoval 28.marca 2009 v domácom kvalifikačnom zápase proti Turecku, ktoré Španieli vyhrali 1:0. Mata sa dostal na ihrisko v 63. minúte.
Mydón (syn Atymnia)

Mydón (starogr. Μύδων – Mydón) je v gréckej mytológii syn Atymnia, bol vozatajom paflagonského vládcu Pylaimena v trójskej vojne.
Po uplynutí deviatich rokov trójskej vojny prišli podporiť Trójanov v boji proti Achájcom vojská panovníkov z okolitých i ďalekých krajín. So svojim vojskom prišiel aj paflagonský kráľ Pylaimanes, ktorého v boji na voze sprevádzal vozataj Mydón.
Pylaimenes a Mydón umierajú v piatom speve Homérovej Iliady, ktorého stredobodom je jeden z najudatnejších achájskych bojovníkov, Tydeov syn Diomédes bojujúci po boku víťaziaceho achájskeho vojska. Pylaimena zabil v boji spartský kráľ Menelaos a Mydóna Antilochos, syn pylského kráľa Nestora. Hovoria o tom Homérove verše: „Vtedy bol Pylaimenes tam usmrtený, Areovi rovný, vojvodca Paflagonov, srdnatých v boji; Atreov syn Menelaos, ošteposlávny, ho prudko kopijou bodol, ako stál, a zasiahol ho do kľúčnej kosti. Antilochos zas Mydóna zranil, ktorý opraty riadil, chrabrého Atymniovca, keď práve obracal kone; kameňom veľkým ho do lakťa trafil - hneď opraty z rúk, zdobené slonovou kosťou, mu vypadli do prachu na zem. Priskočil Antilochos a mečom ho zaťal do slúch; ranený chraptiac ťažko vypadol z krásneho voza, strmhlav temenom svojim a plecami do prachu padol. Dlho tak bol, bo hlavou sa hlboko do prachu zaryl, až doň vrazili kone a vtlačili ho do zeme. Antilochos kone švihol a k vojskám achájskym ich zahnal..."
Plavecké predhorie

Polohopis

Územie sa nachádza na západnom okraji strednej časti Malých Karpát a zaberá severozápadnú časť podcelku Pezinské Karpaty. Na severnom okraji leží obec Prievaly, južným smerom lemujú západný okraj predhoria aj Plavecký Peter, Plavecký Mikuláš a Plavecké Podhradie. Z juhu a juhovýchodu územie obopína Bukovská brázda, geomorfologická časť Pezinských Karpát, severovýchodne nadväzuje podcelok Brezovské Karpaty. Severozápadný a západný okraj vymedzuje Podmalokarpatská zníženina, geomorfologický podcelok Borskej nížiny. 
Západná časť Malých Karpát odvádza vodu do Borskej nížiny, ktorá patrí do povodia Moravy. Plavecké predhorie odvodňujú viaceré vodné toky, ktoré ústia do Rudavy. Najvýznamnejšie sú Hrudky, Trstienka, Libuša a Smrekovec. V tesnom susedstve je na riečke Hrudky vybudovaná vodná nádrž Buková. Obcami na okraji územia prechádza cesta II/501 (Lozorno – Plavecký Mikuláš – Jablonica).

Chránené územia

Takmer celá táto časť Malých Karpát je súčasťou Chránenej krajinnej oblasti Malé Karpaty. Vyňatá je len malá časť v okolí Plaveckého Mikuláša. Osobitne chránenými územiami sú národná prírodná rezervácia Pohanská, prírodná rezervácia Nové pole a Kamenec a prírodná pamiatka Bukovina.

Turizmus

Turisticky atraktívne je najmä okolie Plaveckého Podhradia s ruinami Plaveckého hradu a viacerými jaskyňami. Osídlenie v paleolite bolo preukázané v jaskyni Deravá skala pri Plaveckom Mikuláši. Severným okrajom údolím riečky Chotár viedla v stredoveku Česká cesta. V susedstve leží vyhľadávaná rekreačná oblasť v okolí vodnej nádrže Buková. Sieť turistických chodníkov prepája túto časť so zvyškom Malých Karpát.
Inštitucionálna pamäť

Inštitucionálna pamäť (z angl. institutional memory) je niečo abstraktné v nejakej organizácii (fakty, know-how, skúsenosti, koncepcie), čo "prežije" jednotlivých členov tejto organizácie. V širšom zmysle sú to (dlhodobé) znalosti organizácie.

Inštitucionálna pamäť vo volebnom systéme

Inštitucionálna pamäť je spôsob vymieňania členov určitých orgánov, najčastejšie politických inštitúcií. Podstata inštitucionálnej pamäte tkvie v tom, že sa voľba nových členov rozdelí na viacero etáp, tak aby v tých orgánoch nezostali iba novici.
Príkladom môže byť napríklad český senát, v ktorom majú senátori funkčné obdobie 6 rokov. Voľby sa tam však konajú každé dva roky, s tým, že sa mení jedna tretina senátorov.
Senohrad

Polohopis

Obec Senohrad leží v údolí riečky Litava v Krupinskej planine. Nadmorská výška stredu obce je 592 m n. m., rozloha chotára 1 520 ha a počet obyvateľov k 31. decembru 2015 bol 792. Administratívne je obec začlenená do okresu Krupina, od ktorej je vzdialená  km východným smerom. Do Zvolena je to z obce 30 km severným smerom, Veľký Krtíš je vzdialený 23 km južne. V obci sa križujú cesty II/526 (Hontianske Nemce – Podkriváň) a II/527 (Zvolen – Veľký Krtíš).

Dejiny

Prvá zmienka o obci pochádza z roku 1135, kde sa spomína pod meno Zenegar. Ďalšia písomná zmienka pochádza z roku 1262 pod menom Senograd. V roku 1779 zachvátil Senohrad veľký požiar, ktorý zničil takmer celú osadu.

Tradície a prírodné zaujímavodti

V obci sa zachovala tradícia výroby hontianskej čipky, ale aj dobová architektúra v podobe schátraných rodinných domov, ktoré sú v súčasnosti vo veľkej miere neobývané.
V okolí obce žije chránený živočích salamandra škvrnitá.
Medzi ďalšie prírodné zaujímavosti patria aj viac ako storočné duby a lipy.
Montmoyen

Poloha

Obec má rozlohu 19,2 km². Najvyšší bod je položený 437 m n. m. a najnižší bod 297 m n. m.

Obyvateľstvo

Počet obyvateľov obce je 86 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Bono (Morbihan)

Poloha

Obec má rozlohu 5,96 km². Najvyšší bod je položený 42 m n. m. a najnižší bod 0 m n. m.

Obyvateľstvo

Počet obyvateľov obce je 2 150 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Mario Lemieux

Reprezentácia

Bol kapitánom reprezentácie Kanady na Zimných olympijských hrách v roku 2002, kde získal zlatú medailu. Za Kanadu hral aj na Majstrovstvách sveta v roku 1985, Kanadskom pohári v roku 1987 (zlatá medaila), bol kapitánom zlatého mužstva na Svetovom pohári v roku 2004.
Henri Schwery

Životopis

Narodil sa ako najmladší z jedenástich detí. Študoval teológiu v sionskom seminári a neskôr na Pápežskej univerzite Gregoriana v Ríme. Za kňaza ho vysvätil sionský biskup 7. júla 1957. Pokračoval v štúdiu matematiky a teoretickej fyziky vo Fribourgu. Po návrate do svojej domovskej diecézy pôsobil kňaz medzi študentmi a v ozbrojených zložkách. V rokoch 1961 – 1972 vyučoval College-Institute Sion, v rokoch 1972 – 1977 bol rektorom inštitútu. V rokoch 1973 – 1976 bol moderátom diecéznej synody.
V roku 1977 ho pápež Pavol VI. menoval za biskupa diecézy Sion. Biskupskú vysviacku mu dňa 17. septembra 1977 udelil emeritný biskup diecézy Sion François-Nestor Adam. Spolusvätiteľmi boli biskup diecézy Lausanne, Ženeva a Fribourg Pierre Mamie a biskup diecézy Sankt Gallen Otmar Mäder. V rokoch 1983 – 1988 pôsobil ako predseda švajčiarskej biskupskej konferencie. Pápež Ján Pavol II. ho menoval za kardinála s titulárnym kostolom Ss. Protomartiri a Via Aurelia Antica 28. júna 1991.
V roku 1995 zo zdravotných dôvodov predčasne požiadal pápeža o uvoľnenie z úradu, čomu pápež vyhovel 1. apríla 1995. Zastupoval pápeža na viacerých udalostiach v Európe, napr. pri oslavách 750. výročia koncilu v Lyone alebo pri oslavách 900. výročia katedrály vo Valence.
Dampniat

Poloha

Obec má rozlohu 15,38 km². Najvyšší bod je položený 377 m n. m. a najnižší bod 116 m n. m.

Obyvateľstvo

Počet obyvateľov obce je 669 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Bazillac

Poloha

Obec má rozlohu 10,28 km². Najvyšší bod je položený 239 m n. m. a najnižší bod 222 m n. m.

Obyvateľstvo

Počet obyvateľov obce je 337 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Boisleux-au-Mont

Poloha

Obec má rozlohu 4,66 km². Najvyšší bod je položený 108 m n. m. a najnižší bod 73 m n. m.

Obyvateľstvo

Počet obyvateľov obce je 497 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Igboština

Dialekty

Igboština má veľmi veľa rôznych dialektov (viac než 30), ktoré sa odlišujú výslovnosťou, prízvukom a ortografiou, ale všetky sú navzájom zrozumiteľné. Niektoré z dialektov (v anglickom prepise): abba, abriba, afikpo, agbor, aniocha, arochukwu, bende, bonny-opobo, egbema, eche, mbaise, ngwa, nnewi, nsa, nsukka, oguta, ohafia, ohuhu, oka (awka), okigwe, onitsha, orlu, owerri (isuama), ukwa (ndoki), umuahia, unwana, wawa. Ide o tzv. dialektové kontinuum.
Veľká rôznorodosť hovorených dialektov spôsobuje ťažkosti v štandardizácii ortografie. V súčasnosti najčastejšie používaná ortografia onwu, schválená v roku 1962, je kompromisom medzi starou Lepsiusovou štandardizovanou abecedou a novšou ortografiou navrhnutou Medzinárodným inštitútom pre africké jazyky a kultúru (IIALC).
Najväčšiu akceptáciu medzi dialektmi má centrálny dialekt igboštiny, ktorý je založený na dialektoch medzi mestami Owerri a Umuahia vo východnej Nigérii. Ako literárny jazyk ho používal v roku 1939 Dr. Ida C. Ward a postupne ho začali používať aj ďalší misionári, spisovatelia a vydavatelia. V roku 1972 nacionalistická organizácia Spoločnosť pre rozvoj jazyka kultúry Igbo (SPILC) založila Komisiu pre štandardizáciu, ktorá začala propagovať centrálny dialekt igboštiny.
Spisovná igboština má za cieľ vytvoriť všeobecne akceptovaný jazyk - obohatiť centrálny dialekt igboštiny o slovnú zásobu z ostatných nárečí (mimo regiónu, kde sa používa "centrálny dialekt") a tiež ho obohatiť o výpožičky z iných jazykov (hlavne o moderné slová, ktoré tradičná igboština nepozná - napr. biológia, ekonomika, internet). Vytváranie spisovného jazyka má aj svojich kritikov - v roku 1999 Chinua Achebe (vyslovuje sa Činua Ačebe), najznámejší rodený hovoriaci igboštiny, kritizoval spisovný jazyk, pretože stiera bohatosť a rôznorodosť jednotlivých dialektov jazyka. Demonštratívne predniesol svoj prejav v dialekte onitsha, ktorý je pre väčšinu hovoriacich igboštiny nezrozumiteľný.

Príslovia

Ibovia veľmi oceňujú znalosť prísloví a idiomatickéch výrazov a ich dostatočné používanie v ústnom prejave. Chinua Achebe vo svojej práci Things Fall Apart o prísloviach píše, že sú "palmovým olejom, s ktorým sú jedené slová". Príslovia sa veľmi často používajú v tradičnej spoločnosti, aby sa pár slovami vyjadrilo to, čo by si inak vyžadovalo na vystihnutie tisíce slov.
Hippodamas (syn Priama)

Hippodamas (starogr. Ἱπποδάμας – Hippodamas) je v gréckej mytológii syn trójskeho kráľa Priama.
Trójsky kráľ Priamos mal päťdesiat synov a dvanásť dcér. So svojou manželkou Hekabou mal devätnásť synov. Hippodamas patril medzi ďalších jeho synov, ktorých mal s inými manželkami, alebo družkami. V antickom diele Dictys Cretensis (Kréťan Diktis), Hippodamas v trójskej vojne zomiera spolu so svojim bratom Hippothoom rukou achájskeho hrdinu Aianta.
Factory outlet

Factory outlet (iné názvy: factory outlet store, outlet store, outlet) je anglický výraz pre podnikovú predajňu výrobcu, teda predajňu vlastnenú a prevádzkovanú samotným výrobcom, ale presnejšie spravidla takú podnikovú predajňu, v ktorej výrobca predáva nadbytočný (nepredaný) tovar (napr. z minulej sezóny), chybný tovar alebo tovar, ktorý sa prestal vyrábať, za - často výrazne - zníženú cenu.

Outlet centrá

Predajne typu factory outlet sa zvyknú spájať do nákupných centier, ktoré sa nazývajú (factory) outlet mall alebo (factory) outlet center (alebo skrátene nesprávne outlet), v ktorých desiatky factory outletov poskytujú zákazníkom tovar s výraznými zľavami, neraz vyše 50 %. Obmenou sú nákupné centrá typu value-retail center, ktoré kombinujú predajne typu factory outlet s (diskontnými) predajňami maloobchodníkov a prípadne aj predajňami na výpredaj tovaru obchodných domov. Outlet mall alebo value-retail center zahŕňajúce prevažne značkové predajne (takéto existujú od 90. rokov) sa najmä v Európe zvykne nazývať aj designer outlet (a skrátene nesprávne outlet). Tieto obchody zvyknú predávať najmä nepredaný tovar z minulej sezóny. Ako "designer outlet" napríklad samé seba označuje centrum v Parndorfe pri Bratislave alebo ONE Fashion Outlet - prvé slovenské outlet centrum vo Voderadoch pri diaľnici D1.
V outlet centrách možno nájsť značkový až luxusný tovar a na druhej strane aj neznačkové výrobky. Tieto centrá ponúkajú obchody s bižutériou, šperky, kabelky, doplnky, parfumy, hodinky, oblečenie, športové potreby a podobne.
Koncept outlet centier vznikol v 70. rokoch v USA (v roku 1980 ich tam bolo menej ako 60). V Európe bol prvýkrát použitý vo Veľkej Británii, odkiaľ sa rozšíril do celej Európy. Tieto obchodné centrá sa stavajú na miestach, kde sa kumuluje veľké množstvo ľudí, napríklad dopravné uzly, strategické miesta a pod. ale spravidla ďalej od mestských oblastí (na rozdiel od obchodných domov a klasických nákupných centier, ktoré sú v mestských oblastiach a predávajú tovar nezlacnený, z aktuálnej sezóny a podobne).
Tendon (Vosges)

Poloha

Obec má rozlohu 21,85 km². Najvyšší bod je položený 807 m n. m. a najnižší bod 409 m n. m.

Obyvateľstvo

Počet obyvateľov obce je 515 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
X. obvod (Budapešť)

X. obvod, nazývaný aj Kőbánya je budapeštiansky mestský obvod. Má rozlohu 32,50 km² a žije tu 77 600 obyvateľov (2003).
Villersexel

Poloha

Obec má rozlohu 13,19 km². Najvyšší bod je položený 318 m n. m. a najnižší bod 257 m n. m.

Obyvateľstvo

Počet obyvateľov obce je 1 460 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Acidum (liečivo)

Acidá sú lieky alebo liečivá používané k substitučnej liečbe pri chorobných stavoch spojených s chronicky zníženým vylučovaním kyseliny chlorovodíkovej (HCl) a pepsínu do žalúdkovej šťavy (napr. chronické atrofické gastritídy, chronická hypo- a achlórhydria). Upravujú acidobázickú rovnováhu v žalúdkovej šťave a nahradzujú deficit sekrécie HCl.
V ATC klasifikácii sú uvedené ako skupina A09AB - Acidá. (angl. acid preparations). V číselníku ADC sú uvedené ako časť indikačnej skupiny 49 "Digestíva, adsorbenciá, acidá".

Terapeutický účinok

Terapeutický účinok acíd sa je blízky placebo efektu, pretože objemy napríklad HCl, ktoré je možné pacientovi podať, k dostatočnej náhrade jej fyziologickej produkcie nestačia.
Bugeat (obec)

Poloha

Obec má rozlohu 30,99 km². Najvyšší bod je položený 844 m n. m. a najnižší bod 667 m n. m.

Obyvateľstvo

Počet obyvateľov obce je 873 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Memnón (mytológia)

Memnón (starogr. Μέμνων – Memnón) je v gréckej mytológii syn Tithóna a jeho manželky Éóie, bohyne ranných zôr.
Etiopský kráľ Memnón bol synovec trójskeho kráľa Priama a brat egyptského kráľa Émathióna. Keď potom Achájci napadli Tróju, prišiel im s veľkým vojskom na pomoc. Kráľ Memnón vynikal mohutnou postavou, silou a telesnou krásou a v trójskej vojne patril medzi najchrabrejších bojovníkov. Nebolo to preto nič nečakané, keď ho po smrti Priamovho syna Hektora vymenovali za veliteľa trójskeho vojska.
V epickej básni Posthomerica od antického autora Quinta zo Smyrny Memnón bojuje mečom, ktorý mu vyrobil boh kováčskeho remesla Héfaistos a jeho obeťou sa stáva mnoho achájskych bojovníkov. Aj Memnón však nakoniec umiera v tejto krvavej vojne. Keď v bitke na trójskej pláni usmrtil Antilocha, ktorý vlastným telom zachytil oštep hodený do svojho otca, zomrel onedlho rukou najväčšieho achájskeho hrdinu Achillea, ktorý smrť svojho priateľa Antilocha pomstil.
Po smrti ho potom matka Éós odniesla na Olymp, kde ho najvyšší boh Zeus učinil nesmrteľným. Podľa legendy z egyptských Théb trójsku vojnu prežil a vládol ešte v Etiópii päť generácii. Kolosálna socha, jedna z dvoch sediacich sôch Amenhotepa III. v Luxore, bola považovaná za spodobnenie Memnóna.
Podľa inej legendy Éós odniesla jeho mŕtvolu do Etiópie a nikdy sa s jeho smrťou nezmierila. Každé ráno prelieva nad ním slzy, ktoré sa objavujú ako rosa.
Camogli

Dejiny

V rámci archeologického výskumu v 70. rokoch 20. storočia bola nájdená keramika pochádzajúca zo 16. a 13. storočia pred Kr. a ďalej rôzne pozostatky z obdobia 2. storočia pred Kr. Prvé zmienky o obci, nazývanej vo svojej dobe Vila Camuli, sú z roku 1000. V stredoveku sa obec rozvíjala ako prístav a najčastejšie bola spomínaná v súvislosti s Janovom. V 12. storočí bol postavený k účelom obrany obce hrad Castello Dragone. V 16. storočí bola obec občasným terčom útokov Saracénov, na prelome 16. a 17. storočia bolo dostavané prístavné mólo a prístav bol lepšie opevnený. Na konci 18. storočia a začiatkom 19. storočia došlo k významnému rozvoju obchodnej plavby, čo viedlo k významnému rozvoju obce. V roku 1814 sa obec stala súčasťou Sardínskeho kráľovstva a v roku 1861 Talianskeho kráľovstva.
Suger

Suger (* 1081 – † 1151) bol francúzsky duchovný, opát kláštora v Saint-Denis od 1122. Je označovaný ako patrón gotickej architektúry. Bol skúsený radca a blízky priateľ Ľudovíta VI. Tlstého a Ľudovíta VII. Ako regent Francúzska v dobe jeho účasti na 2. križiackej výprave 1147 – 1149 pomohol udržať kráľa na tróne. Autor životopisu Ľudovíta VI. Vita Ludivici VI.
College Station (Texas)

Dejiny

Mesto vzniklo v roku 1860 s príchodom železnice Houston and Texas Central Railway. V roku 1871 bolo mesto vybrané ako miesto pôsobenia vysokej školy A&M College of Texas, ktorá bola sprístupnená verejnosti v roku 1876. Počet obyvateľov narástol z 17 676 v roku 1970 na dnešných 94 347 v roku 2010.

Hospodárstvo

V roku 2008 malo mesto jednu z najnižších mier nezamestnanosti v Texase, čo je zapríčinené hlavne významnou úlohou univerzitného a výskumného komplexu v miestnej ekonomike.
V meste sa nachádza dvanásť štadiónov a významných športových stredísk pre americký futbal, basketbal, bejzbal, automobilové preteky, volejbal, ľadový hokej, futbal, tenis, softbal, golf, bowling a atletiku s kapacitou od 500 do deväťdesiattisíc divákov.
Podľa magazínu Money bolo mesto v roku 2006 jedenáste najvzdelanejšie mesto Spojených štátov.
Sem (Ariège)

Poloha

Obec má rozlohu 5,22 km². Najvyšší bod je položený 2 042 m n. m. a najnižší bod 825 m n. m.

Obyvateľstvo

Počet obyvateľov obce je 26 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Univerzita Komenského v Bratislave, Vedecký park

Vedecký park Univerzity Komenského je samostatne fungujúca jednotka UK, čo umožňuje rýchlejšie a flexibilnejšie reagovanie na nové výzvy aplikovanej vedy a výskumu. Prostredníctvom eko-systému vedeckého parku sú vedci a výskumníci ľahšie zapájaní do komerčných aktivít, spolupracujú s technologickými firmami.

Lokalita

Vedecký park Univerzity Komenského v Bratislave sa nachádza na Ilkovičovej ulici č.8 v bratislavskej Mlynskej doline, hneď oproti Prírodovedeckej fakulte UK.

Dejiny

Dohoda o výstavbe parku bola podpísaná 9. januára 2014. Základný kameň bol položený 27. februára 2014. Celková cena parku – budovy aj jej vedeckého vybavenia bola projektovaná na 42 miliónov eur (z toho 35 z Eurofondov, 4,2 zo štátnych zdrojov a 2 zo zdrojov univerzity). Budovu vedľa Prírodovedeckej fakulty UK stavala firma Váhostav. Vedecký park bol slávnostne otvorený 26. februára 2016. Riaditeľom parku je biológ Ján Turňa.
Charleston (Južná Karolína)

Dejiny

Mesto bolo založené roku 1670 po tom čo vyslanci Karola II. priplávali k brehom Južnej Karolíny. Mesto malo vďaka svojej geografickej polohe potenciál stať sa veľkým prístavom. Charleston bol kľúčový južanský prístav za americkej občianskej vojny, kedy fungoval ako tepna juhu pre dovoz zbraní z európskych krajín, predovšetkým Spojeného kráľovstva a Francúzska. Dnes je jedným z najrýchlejšie rastúcich miest na východnom pobreží Ameriky (sčítanie ľudu 2010: 120 083; sčítanie 2014: 125 583)

Geografia

Rozkladá sa na 330km², pričom 50km² tvorí plocha vody. Mesto leží na sútoku riek Ashley a Cooper, čo spolu s prístupom k Atlantickému oceánu mesto predurčuje byť úspešným prístavom. Leží v nízkej polohe vďaka rovinatej krajine, takže prudké dažde vedú nezriedka k ničivým povodniam.

Klimatické podmienky

Mesto má vlhké subtropické podnebie vďaka ktorému sú zimy mierne a leta horúce s početnými zrážkami. Mesiacom s najpočetnejším množstvom zrážok je august (181,6 mm), najsuchším mesiacom je potom november (61,7 mm). V zime ide predovšetkým o zrážky dažďové, sneh sa vyskytuje zriedka. Najteplejším mesiacom roka je júl (32,6 ° C), najstudenším potom je január (15 ° C). Priemerná doba slnečného svitu v Charlestone je 2 810,8 hodín.

Vzdelanie

Mesto je domovom Charlestonskej štátnej univerzity, ktorá je 13. najstaršou americkou univerzitou. V meste sa ďalej nachádza lekárska fakulta Juhokarolínskej univerzity a vojenská univerzita The Citadel.